1. Επισημαίνει τη συμβολή της δασοκομίας σε τομείς, όπως η αγροτική ανάπτυξη (θέσεις εργασίας και εισοδήματα), η καταπολέμηση της κλιματικής αλλαγής (απορρόφηση άνθρακα), η βιοποικιλότητα, οι ενεργειακοί και βιομηχανικοί πόροι κ.λπ. 2. Εξετάζει τις προκλήσεις που αντιμετωπίζει αυτός ο τομέας και τον τρόπο αντιμετώπισής τους. 3. Τονίζει την ανάγκη να υιοθετηθεί σφαιρική προσέγγιση λαμβάνοντας παράλληλα υπόψη τον αντίκτυπο άλλων πολιτικών στα δάση. 4. Προσδιορίζει τρόπους βελτίωσης της αειφόρου διαχείρισης των δασών. 5. Ενθαρρύνει την πλήρη συνεκτίμηση των ενωσιακών πολιτικών που σχετίζονται με τα δάση στις εθνικές δασικές πολιτικές. 6. Ζητεί τη δημιουργία Συστήματος Πληροφοριών για τα Δάση για τη συλλογή εναρμονισμένων δεδομένων για τα δάση σε επίπεδο ΕΕ. 7. Αποσκοπεί στην περαιτέρω ενίσχυση του συντονισμού και της συνοχής των πρωτοβουλιών για τα δάση με τις πολιτικές. Απαιτείται νέο πλαίσιο πολιτικής για να διασφαλιστεί η πραγμάτωση των διαφόρων ρόλων της δασοκομίας με ισόρροπο τρόπο. Οι πολιτικές σχετικά με τα δάση πρέπει να είναι συντονισμένες μεταξύ τους και να περιλαμβάνουν συνέργειες με άλλους τομείς. Τα δάση πρέπει να καταλάβουν μια τέτοια θέση ώστε να διασφαλίζεται η μέγιστη συμβολή τους στην επίτευξη των στόχων της ΕΕ. Η στρατηγική καθορίζει 8 προτεραιότητες: Στήριξη των κοινοτήτων: Η πολιτική αγροτικής ανάπτυξης της ΕΕ αποτελεί έναν από τους βασικούς μηχανισμούς που χρησιμοποιούνται για την εφαρμογή της στρατηγικής. Μπορούν να χρησιμοποιηθούν κονδύλια της ΕΕ, π.χ. για τη συμβολή στον εκσυγχρονισμό των δασοκομικών τεχνολογιών ή τη βελτίωση της ανθεκτικότητας (ικανότητα αντιμετώπισης ξαφνικών συμβάντων, όπως οι πυρκαγιές και οι θύελλες) και του δυναμικού μετριασμού της (απορρόφηση διοξειδίου του άνθρακα από την ατμόσφαιρα), καθώς και της περιβαλλοντικής αξίας των δασικών οικοσυστημάτων. Το γεγονός αυτό ενισχύει την ανταγωνιστικότητα, βελτιώνει την ποιότητα ζωής και προωθεί τη διαφοροποίηση των οικονομικών δραστηριοτήτων. Προώθηση ανταγωνιστικών και βιώσιμων δασικών βιομηχανιών, της βιοενέργειας και της ευρύτερης πράσινης οικονομίας στην ΕΕ: Η ξυλεία αποτελεί φυσική, ανανεώσιμη, επαναχρησιμοποιήσιμη και ανακυκλώσιμη πρώτη ύλη. Τα δάση και οι πρώτες ύλες που παράγουν μπορούν να παράσχουν θέσεις εργασίας και να συμβάλουν στη διαφοροποίηση των εισοδημάτων. Μεταβαλλόμενο κλίμα: Διατήρηση και η ενίσχυση της αντοχής και της προσαρμοστικότητας των δασών, μεταξύ άλλων, μέσω της αντιπυρικής προστασίας και με άλλες μεθόδους προσαρμογής (π.χ. κατάλληλα είδη ζώων και φυτών κ.λπ.)· ενίσχυση του δυναμικού μετριασμού της κλιματικής αλλαγής που διαθέτουν τα δάση. Προστασία των δασών και ενίσχυση των υπηρεσιών των οικοσυστημάτων: Τα δασικά οικοσυστήματα προσφέρουν υπηρεσίες και πρώτες ύλες και φιλοξενούν τη βιοποικιλότητα. Πρέπει να προστατευθούν για να διασφαλιστεί η ανθεκτικότητα και η πολυλειτουργικότητά τους. Βελτίωση της γνωστικής βάσης για τα δάση: Η διεύρυνση των γνώσεων σχετικά με τα δάση θα συμβάλει στη βελτίωση της κατανόησης των περίπλοκων περιβαλλοντικών και κοινωνικών προκλήσεων που αντιμετωπίζει ο δασικός τομέας. Νέα και καινοτόμα δασοκομικά προϊόντα προστιθέμενης αξίας: Η ύπαρξη ενός συνεκτικού και φιλόδοξου ενωσιακού χώρου δασικής έρευνας (δηλαδή, ενός χώρου όπου οι γνώσεις, η τεχνολογία και οι ερευνητές θα κυκλοφορούν ελεύθερα) είναι αναγκαία για την τόνωση της καινοτομίας σε ολόκληρο τον δασικό τομέα. Συνεργασία για τη διαχείριση και την κατανόηση των δασών: Ο συντονισμός, η συνεργασία και η επικοινωνία είναι ουσιαστικές προϋποθέσεις για την εξασφάλιση συνοχής μεταξύ των πολιτικών. Τα δάση από μια παγκόσμια προοπτική: Εξασφάλιση συνοχής μεταξύ των πολιτικών της ΕΕ και των χωρών της ΕΕ, καθώς και μεταξύ των δεσμεύσεων για θέματα σχετικά με τα δάση (όπως η αποδάσωση ή υποστήριξη της αειφόρου διαχείρισης) σε παγκόσμιο επίπεδο.